Tolong jelaskan mengenai Sistem pertarungan dari Final Fantasy XV dalam bahasa melayu

Permainan ini menggunakan sistem pertarungan masa nyata berasaskan aksi yang dipanggil sistem Active Cross Battle. Dalam sistem ini, pemain tidak lagi menggunakan antara muka berasaskan menu; sebaliknya, pemain memilih perintah yang dipetakan terus pada butang-butang alat pengawal, seperti "Serang", "Bertahan", dan "Barang". Pertarungan berlaku di dalam persekitaran semasa tanpa beralih ke arena berasingan, dan boleh merangkumi daripada dataran termuka kepada bangunan tertutup. Semasa menghampiri musuh, satu meter ancaman akan muncul pada bahagian atas paparan, yang menjadi semakin besar apabila kumpulan semakin menghampiri musuh. Sebaik sahaja kumpulan cukup hampir dengan musuh dan menyerang ataupun dikesan, pertarungan bermula. Melarikan diri daripada musuh serta berada di luar zon pertarungan menamatkan pertarungan. Semasa pertarungan, setiap watak mempunyai nilai nyawa (HP), dan Noctis juga memiliki nilai magik (MP). HP berkurangan setiak kali watak diserang, manakala MP Noctis pulih mengikut masa semasa tidak bertarung ataupun semasa tidak menggunakan keupayaan berkaitan seperti melompat masa ataupun kemahiran senjata khas. Jika HP seseorang watak jatuh ke tahap sifar, dia memasuki mod Bahaya, yang mana had HP maksimum beransur-ansur merosot; watak tersebut tewas sekiranya kesemua HP maksimum mereka hilang. Sesetengah musuh, seperti Syaitan, berupaya menurunkan had HP dengan serangan mereka. Jika Noctis ditewaskan, terdapat satu tempoh singkat di mana barang penghidupan semula mesti digunakan. Jika pemain gagal melakukannya, permainan berakhir.

Noctis boleh melakukan empat tindakan semasa pertarungan: serangan biasa; mempertahankan diri, yang menyekat dan menangkis serangan; lompatan masa, yang membawa Noctis ke kawasan sasaran seperti musuh lain ataupun titik luar halangan, dan menggunakan barangan. Terdapat pilihan "Mod Tunggu", di mana kesemua masukan pemain terhenti dan pertarungan dihentikan seketika, dan pemain berupaya memilih musuh baru untuk diserang atau tindakan untuk diambil dalam satu tempoh masa tertentu. Satu pilihan yang terdapat pada Noctis dan Ignis dalam Mod Tunggu ialah Libra, satu keupayaan untuk memaparkan nilai nyawa, kekuatan dan kelemahan musuh. Noctis mempunyai capaian kepada pelbagai jenis senjata, termasuklah pedang sebelah tangan atau dua belah tangan, senjata berbatang, kapak, perisai, senjata api dan pisau. Senjata-senjata tersebut muncul dari udara semasa Noctis berlawan, dan boleh ditukar secara manual oleh pemain. Jenis senjata yang dilengkapkan menentukan kelajuan serangan dan jumlah kemusnahan pada serangan biasa. Di samping serangan biasa, terdapat serangan yang menghasilkan kemusnahan lebih besar bergantung kepada kedudukan Noctis seperti "Serangan Tepi" atau "Serangan Belakang", di samping serangan Lompatan Masa. Serangan musuh boleh ditangkis, dan bergantung kepada kualiti tangkisan Noctis boleh menyerang balas. Jika menggunakan senjata jenis perisai, sekatan yang berjaya boleh mengejutkan musuh, menjadikan mereka terdedah kepada serangan. Senjata-senjata berkaitan cerita ialah Senjata Diraja, yang mana Noctis boleh menyerunya untuk serangan khas dipanggil "Armiger", yang mana meternya diisi semasa pertarungan: sementara ia lebih berkuasa daripada senjata biasa, Senjata Diraja menggunakan HP setiap kali menggunakannya. Noctis boleh juga menggunakan dua kelas senjata api—Pistol, yang merangkumi daripada pistol tangan kepada senapang; dan Jentera, senjata berkuasa yang kesannya berubah-ubah bergantung kepada jenis yang digunakan, daripada menjana gelombang kejutan berkuasa kepada yang menghasilkan kemusnahan meluas.

Teman-teman Noctis, sementara dikawal oleh kecerdasan buatan permainan, mereka juga boleh dikawal melalui perintah kontekstual. Apabila Noctis berjaya menangkis serangan musuh, atau melaksanakan Serangan Tepi atau Serangan Belakang, serangan kerjasama antaranya dengan teman-temannya dipanggil Serangan Berhubungan boleh dipicukan. Semasa pertarungan, satu meter dipanggil Tech Bar diisi. Sebaik penuh, Noctis boleh memerintahkan teman-temannya untuk melakukan serangan khas dipanggil Teknik: Gladiolus melakukan serangan meluas menggunakan pedangnya, Ignis menggunakan pisaunya untuk menanda musuh supaya Noctis boleh melakukan serangan lompatan masa, dan Prompto menggunakan senjata apinya untuk melancarkan satu suar yang mengalih perhatian musuh dan memusnahkan Syaitan. Selepas setiap satunya, Noctis boleh melakukan serangan susulan. Noctis juga boleh menggunakan Armiger Berantai, di mana dia mengagihkan Senjata Dirajanya kepada rakan-rakannya sebelum melancarkan satu serangan.

Magik dibahagikan kepada dua jenis: Unsur dan magik Cincin. Unsur terbahagi kepada tiga jenis: Api, Ais dan Petir. Tenaga unsur diambil dari titik-titik khas di serata peta dunia, disimpan di dalam kelalang khas dan digunakan untuk mencipta bom-bom magik yang boleh digunakan pada musuh. Magik Unsur boleh juga digabungkan dengan beberapa barangan khas untuk menambah kesan baharu, seperti memulihkan nyawa ahli kumpulan tatkala memusnahkan musuh. Kesemua Noctis dan rakan-rakannya boleh menggunakan magik Unsur. Magik Cincin, diperolehi sebaik Noctis memiliki dan melengkapkan diri dengan satu barangan berkaitan jalan cerita dipanggil Cincin Lucii, berupaya mencapai keupayaan magik yang lebih berkuasa seperti "Maut", yang menyedut nyawa musuh. Selepas tahap tertentu pada permainan, Noctis boleh menyeru raksasa seruan dipanggil Astral, yang membantu kumpulan dengan melancarkan satu serangan yang dahsyat. Raksasa seruan yang ditampilkan merupakan raksasa biasa dalam siri termasuklah Titan, Ramuh, Leviathan dan Shiva. Jenis serangan mereka, dan juga sama ada mereka akan membantu atau tidak, amat bergantung kepada persekitaran serta syarat-syarat tertentu: misalnya, Leviathan hanya boleh diseru di kawasan terbuka yang mempunyai jasad air berhampiran (seperti laut, sungai atau tasik). Pada satu titik tertentu pada jalan cerita, Noctis turut disertai watak jemputan yang mempunyai Serangan Berhubungan dan Teknik mereka tersendiri.